C 342/102
BG
Официален вестник на Европейския съюз
6.9.2022 г.
Сряда, 16 февруари 2022 r.
— като взе предвид съобщението на Комисията от 13 ноември 2020 г., озаглавено „Нова програма за потребителите — Повишаване на издръжливостта на потребителите за постигане на устойчиво възстановяване“ (COM(2020)0696), — като взе предвид съобщението на Комисията от 24 март 2021 г., озаглавено „Стратегия на ЕС за правата на детето“ (COM(2021)0142), — като взе предвид заключенията на Съвета от 15 март 2021 г., озаглавени „Стратегията на Съюза за устойчивост в областта на химикалите: време за действие“, — като взе предвид член 54 от своя Правилник за дейността, както и член 1, параграф 1, буква д) от решението на Председателския съвет от 12 декември 2002 г. относно процедурата по разрешаване изготвянето на доклади по собствена инициатива и приложение 3 към него, — като взе предвид доклада на комисията по вътрешния пазар и защита на потребителите (A9-0349/2021), А. като има предвид, че Директивата относно безопасността на детските играчки („ДБДИ“) беше приета през 2009 г., за да се гарантира високо равнище на здраве и безопасност за децата и да се подобри функционирането на вътрешния пазар на детски играчки, като се премахнат пречките пред търговията с детски играчки между държавите членки; Б. като има предвид, че строгата рамка на ЕС по отношение на безопасността на детските играчки е създадена, за да гарантира максимална сигурност на децата при игра, и че тя се приема повсеместно като световен еталон; В. като има предвид, че играта е призната като право на всяко дете по силата на Конвенцията на ООН за правата на детето, която всички държави — членки на ЕС, са подписали; като има предвид, че играта допринася за развитието, здравето и благосъстоянието на децата и е съществена част от израстването; като има предвид, че изследвания показват, че детските играчки могат да обогатят играта и благодарение на тях децата играят по-дълго време; Г. като има предвид, че ДБДИ е директива за максимална хармонизация, което означава, че държавите членки нямат право да въвеждат изисквания, които се различават от предвидените в нея; като има предвид, че правилата и изискванията за детските играчки в много случаи са по-строги от тези за други продукти поради уязвимостта на потребителите, за които са предназначени; Д. като има предвид, че ефективността на ДБДИ на ЕС твърде често се подкопава от действията на недобросъвестни търговци и от онлайн продажбите на несъответстващи на изискванията продукти; Е. като има предвид, че макар и да няма изчерпателни данни за цялостното ѝ въздействие, ДБДИ все още е до голяма степен ефективна при гарантирането на свободното движение на детски играчки в рамките на единния пазар и че броят на предприятията, извършващи дейност на пазара от пълното прилагане на ДБДИ насам, се е увеличил с 10 % от 2013 г. до 2017 г., а оборотът на сектора на детските играчки в ЕС непрекъснато се увеличава след влизането ѝ в сила; като има предвид, че 99 % от предприятията в сектора са МСП и че по-голямата част от тях са микропредприятия; Ж. като има предвид, че ДБДИ изисква детските играчки, предлагани на пазара на ЕС, да бъдат безопасни и гарантира високо равнище на защита на децата срещу опасностите, причинени от химически вещества в детските играчки; като има предвид, че може да е необходимо бързо адаптиране на специфични изисквания и стандарти, ако научното и технологичното развитие покажат появата на неизвестни преди това рискове и предизвикателства, свързани с детски играчки; З. като има предвид, че в стратегията за устойчивост в областта на химикалите Комисията подчертава необходимостта от въвеждане или засилване на разпоредби, за да се вземе предвид комбинираното въздействие на химикалите, включително за детските играчки, и от разширяване на общия подход към управлението на риска, за да се гарантира, че потребителските продукти, включително детските играчки, не съдържат химикали, които причиняват рак или генни мутации, не засягат репродуктивната или ендокринната система и не са устойчиви и биоакумулиращи вещества; като има предвид освен това, че в стратегията за устойчивост в областта на химикалите Комисията се ангажира да направи оценка на условията и графика за разширяване на обхвата на общия подход по отношение на потребителските продукти, така че той да включва и други вредни химикали, в това число химикалите, които засягат имунната, нервната или дихателната система, и химикалите, токсични за конкретен орган;